遊寶掌山寺
作者：方鳳
朝代：宋

paragraphs: 茲辰欲有適，軒車偶來駸。
劚苔北村南，荒竹晴窗陰。
接語未及久，相邀指叢林。
澗行任詰曲，巖眺經嶔崟。
于時春早暄，生意見草心。
紅紫寂未動，萬山蒼翠深。
伊予夙好遊，忽忽老見侵。
孤興尚衡霍，遐思或巫黔。
况此近居里，而能盍朋簪。
裂石發悲嘯，沿流引清斟。
捫蘿復忘疲，古洞窮幽尋。
豈無聲利痼，見笑山水淫。
人生本來浮，世故未易任。
蘚崖拂前題，俛仰已昔今。
我法姑用我，睠言屬同襟。